A BIZOTTSÁG 794/2005/EK RENDELETE
(2005. május 26.)
az 1782/2003/EK tanácsi rendelet IV. és IVa. címeiben meghatározott támogatási rendszereket, továbbá a pihentetett terület alapanyag-termelésre való használatát illetően ugyanezen rendelet alkalmazásának részletes szabályozásáról szóló 1973/2004/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról, továbbá a 2019/93/EGK, 1452/2001/EK, 1453/2001/EK, 1454/2001/EK, 1868/94/EK, 1251/1999/EK, 1254/1999/EK, 1673/2000/EK, 2358/71/EGK és a 2529/2001/EK rendeletek módosításáról szóló, 2003. szeptember 29-i 1782/2003/EK tanácsi rendeletre (1) és különösen annak 145. cikke c) pontjára és 155. cikkére,
mivel:
(1)
Az 1973/2004/EK bizottsági rendelet (2) 10. cikke átmeneti intézkedéseket ír elő a 2005-ös év tekintetében a durumbúzára vonatkozó, minőségre adott különleges támogatásra jogosult kiválasztott fajták jegyzékének létrehozására. A tapasztalat azt mutatja, hogy egyes tagállamokban 2006-ban is indokolt alkalmazni az említett cikk (2) bekezdésében előírt átmeneti intézkedéseket.
(2)
Az 1973/2004/EK rendelet 15. cikke (1) bekezdésének második albekezdése az említett bekezdés első albekezdésétől eltérően előírja annak a lehetőségét, hogy a tagállamok engedélyezzék héjasgyümölcs-termésű gyümölcsösökben nem héjas gyümölcsű fák jelenlétét, azzal a feltétellel, hogy ezek száma ne haladja meg a termőfáknak az említett cikk (3) bekezdésében rögzített hektáronkénti legkisebb számának 10 %-át. E rendelkezés alkalmazása különböző értelmezésekhez vezetett. Ezért helyénvaló a rendelkezés tartalmát, a tagállamok héjasgyümölcs-termésű gyümölcsöseinek sajátosságára figyelemmel tisztázni, pontosítva, hogy az említett 10 %-os határ a termőfák hektáronkénti legkisebb számára vagy az érintett gyümölcsösben a héjas gyümölcsöt termő fák tényleges számára vonatkozik-e.
(3)
Az 1973/2004/EK rendeletet ezért ennek megfelelően módosítani kell.
(4)
Az 1973/2004/EK rendelet 2005. január 1-jétől alkalmazandó, ezért a szóban forgó módosítást ugyanattól a dátumtól kezdődő hatállyal kell alkalmazni.
(5)
Az ebben a rendeletben foglalt intézkedések összhangban vannak a Közvetlen Kifizetések Irányítóbizottsága véleményével,
ELFOGADTA EZT A RENDELETET:
1. cikk
Az 1973/2004/EK rendelet a következőképpen módosul:
1.
A 10. cikk a következő bekezdéssel egészül ki:
„(4) A tagállamok a (2) bekezdésben megállapított eljárásnak megfelelően a téli fajtákat illetően 2005. október 1-jéig, a tavaszi fajtákat illetően 2005. december 31-ig elhatározhatják a 2006-os év tekintetében a durumbúzára vonatkozó, minőségre adott különleges támogatásra jogosult kiválasztott fajták jegyzékének létrehozását.”
2.
A 15. cikk (1) bekezdésének második albekezdése helyébe a következő szöveg lép:
„Az első albekezdéstől eltérően és a (4) bekezdés sérelme nélkül a tagállamok jóváhagyhatják a gyümölcsösökben nem héjas gyümölcsű fák jelenlétét, azzal a feltétellel, hogy ezek száma ne haladja meg a termőfáknak az említett cikk (3) bekezdésében rögzített legkisebb számának vagy a gyümölcsösben található héjas gyümölcsöt termő fák tényleges hektárankénti számának 10 %-át, a tagállam választása szerint. Ezenfelül a tagállamok engedélyezhetik a gesztenyefák jelenlétét is, ha a támogatható héjas gyümölcsű fákra teljesül a (3) bekezdésben szereplő, a fák számára vonatkozó előírás.”
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Az 1. cikk (2) bekezdését 2005. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. május 26-án.